ai4bharat/Pralekha huggingface dataset:
பாதுகாப்பு அமைச்சகம்
59-வது தேசிய பாதுகாப்பு கல்லூரி பட்டதாரிகளிடையே மத்திய அமைச்சர் திரு ராஜ்நாத் சிங் உரை
நாட்டின் நலனை பாதுகாப்பதற்காக, ஆயுதப்படைகள் இடையே எதிர்கால ராணுவ உத்திகள் மற்றும் நடவடிக்கைகளில் ஆக்கபூர்வமான ஒருங்கிணைப்புக்கு பாதுகாப்பு அமைச்சர் திரு ராஜ்நாத் சிங் அழைப்பு விடுத்துள்ளார். புது தில்லியில் இன்று 59-வது தேசிய பாதுகாப்பு கல்லூரி பாடப்பிரிவு பட்டதாரிகளிடையே  அவர் உரையாற்றினார். எல்லைப் பிரச்சினைகள் மற்றும் எல்லை தாண்டிய பயங்கரவாதம் போன்ற பிரச்சினைகளில் அரசின் துணிச்சலான அணுகுமுறை, அண்மைக்காலங்களில் இந்தியாவை வலிமைப்படுத்தி இருப்பதாகவும், தற்போது இந்தியாவிற்கு மிகப் பெரும் சர்வதேச பங்களிப்பும் பொறுப்பும் இருப்பதாகவும் அவர் தெரிவித்தார்.
இந்தியா அமைதியை விரும்பும் நாடு என்பதை மீண்டும் வலியுறுத்திய திரு ராஜ்நாத் சிங், அதேவேளையில், அதன் ஒருமைப்பாடு மற்றும் இறையாண்மைக்கு அச்சுறுத்தல் விளைவிப்பவர்களுக்கு தக்க பதிலடியை இந்தியா தரும் என்றும் எச்சரித்தார். “உள்நாட்டு மற்றும் வெளிநாட்டு பாதுகாப்பு அச்சுறுத்தல்கள் இனி ஒருபோதும் பொறுத்துக் கொள்ளப்பட மாட்டாது. பாலாகோட் மற்றும் கல்வானில் நமது செயல்பாடுகள், தெளிவான செய்திகளை ஆக்கிரமிப்பாளர்களுக்கு வழங்கியுள்ளது”, என்றார் அவர்.
வன்முறையின் சீர்குலைக்கும் நடவடிக்கைகளையும், உலகம் தற்போது கண்டு வருவதாக அமைச்சர் குறிப்பிட்டார். தீவிரவாதத்திற்கு எதிராக இணைந்து செயல்படும் புரிதல், பொறுப்புள்ள நாடுகளிடையே தற்போது பரவலாக ஏற்பட்டிருப்பதாக அவர் கூறினார். தீவிரவாதத்திற்கு எதிராக பொதுவான புரிதலை நட்பு நாடுகளிடையே ஏற்படுத்துவதிலும், இந்தப் பிரச்சனைக்கு நீண்டகால தீர்வுகளைக் கண்டறிவதிலும் தேசிய பாதுகாப்புக் கல்லூரி முக்கிய பங்கு வகிக்கலாம் என்று அவர் யோசனை தெரிவித்தார்.
ஆப்கானிஸ்தான் நிலவரம் குறித்த தமது கருத்துக்களைப் பகிர்ந்துகொண்ட திரு ராஜ்நாத் சிங், அங்கு ஏற்படும் நிகழ்வுகள் தற்போதைய காலத்தின் உண்மை நிலையை எடுத்துரைப்பதாகக் குறிப்பிட்டார். “வளர்ந்துவரும் புவிசார் அரசியல் குறித்த ஒரே நிச்சயத்தன்மை, அதன் நிச்சயமற்ற தன்மை. நாடுகளின் எல்லைகளில் இப்போது இருப்பது போல அடிக்கடி மாற்றங்கள் ஏற்படாது. எனினும் வேகமாக மாறி வரும் நாடுகளின் கட்டமைப்பு மற்றும் வெளிப்புற சக்திகள் அதன் மீது ஏற்படுத்தக்கூடிய தாக்கம் ஆகியவை தெளிவாகத் தெரிகிறது”, என்று அமைச்சர் கூறினார். ஆப்கானிஸ்தானின் சூழலிலிருந்து பாடங்களைக் கற்றுக் கொள்வதன் அவசியத்தையும் பாதுகாப்பு அமைச்சர் வலியுறுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1758005
பிரதமர் அலுவலகம்
வாஷிங்டன் டி.சி-யில் இந்தியா- அமெரிக்காவின் எதிர்காலத்திற்கான திறன் சார்ந்த நிகழ்ச்சியில் பிரதமர் திரு நரேந்திர மோடி ஆற்றிய உரையின் தமிழாக்கம்
அமெரிக்க முதல் பெண்மணி டாக்டர் ஜில் பைடன் அவர்களே,
டாக்டர் பஞ்சநாதன் அவர்களே,
திரு மெஹ்ரோத்ரா அவர்களே,
டாக்டர் வில்லியம்ஸ் அவர்களே,
தாய்மார்களே, அன்பர்களே,
எனதருமை இளம் நண்பர்களே,
வாஷிங்டனில் ஏராளமான இளைய மற்றும் படைப்பாற்றல் மிக்க நபர்களுடன் இணையும் வாய்ப்பை பெற்றது, மட்டற்ற மகிழ்ச்சி அளிக்கிறது.
டாக்டர் பைடன் அவர்களே,
உங்களது வாழ்க்கை, முயற்சிகள் மற்றும் சாதனைகள், அனைவருக்கும் ஊக்கமளிக்கின்றன. நமது தற்போதைய மற்றும் வருங்கால சந்ததியினருக்கு சிறந்த எதிர்காலத்தை உறுதி செய்வது நமது கூட்டு பொறுப்பாகும்.
கல்வி, திறன்கள் மற்றும் புத்தாக்கம் ஆகியவை ஒளிமயமான எதிர்காலத்திற்கான தேவைகளாக இருப்பதால், இந்தியாவில் இவற்றுக்காக ஏராளமான முயற்சிகளை நாங்கள் மேற்கொண்டுள்ளோம். தேசிய கல்விக் கொள்கையில் கல்வியையும், திறன்களையும் நாங்கள் ஒருங்கிணைத்துள்ளோம். புதிய கண்டுபிடிப்புகளுக்கான சூழலியலை குழந்தைகளுக்கு வழங்குவதற்காக பள்ளிகளில் 10,000 அடல் டிங்கரிங் ஆய்வகங்களை நாங்கள் ஏற்படுத்தியுள்ளோம். இளம் தொழில்முனைவோரை ஊக்குவிப்பதற்காக ஸ்டார்ட் அப் இந்தியா இயக்கத்தைத் தொடங்கியிருக்கிறோம். இந்த தசாப்தத்தை தொழில்நுட்பத்திற்கானதாக மாற்றுவதே எங்களது இலக்கு.
அமெரிக்காவில் புகழ் பெற்ற கல்வி நிறுவனங்களும், சிறந்த தொழில்நுட்பங்களும் இருக்கும் வேளையில், இந்தியாவில் உலகின் மிகப்பெரிய இளைஞர் சக்தி உள்ளது. எனவே இந்தியா மற்றும் அமெரிக்கா இடையிலான கூட்டுமுயற்சி, நிலையான மற்றும் உள்ளடக்கிய உலகளாவிய வளர்ச்சியின் இயந்திரமாக விளங்கும் என்பதில் ஐயமில்லை.
நண்பர்களே,
இந்தியா மற்றும் அமெரிக்கா இடையே கல்வி மற்றும் ஆராய்ச்சி துறையில் உள்ள பரஸ்பர ஒத்துழைப்பு குறித்த சில கருத்துக்களை பகிர்ந்து கொள்ள விரும்புகிறேன். இந்தக் கூட்டுமுயற்சியில் அரசு, தொழில்துறை, கல்வியாளர்கள், ஆசிரியர்கள் மற்றும் மாணவர்களை ஈடுபடுத்துவது அவசியமாகிறது. இது தொடர்பாக இந்திய- அமெரிக்க ஆசிரியர்கள் பரிமாற்ற திட்டத்தை தொடங்குவது குறித்து நாம் பரிசீலிக்கலாம். கடந்த 2015-ஆம் ஆண்டு தொடங்கப்பட்ட கல்வியாளர்கள் இணைப்பின் உலகளாவிய முன்முயற்சியின் கீழ் சுமார் 750 ஆசிரியர்கள் அமெரிக்காவிலிருந்து இந்தியாவிற்கு வந்தனர். அமெரிக்காவில் கல்வி மற்றும் ஆராய்ச்சியுடன் சம்பந்தப்பட்டவர்கள், தங்களது விடுமுறை நாட்களை இந்தியாவில் கழிக்கலாம். இதன் வாயிலாக இந்தியாவை அவர்கள் சுற்றிப் பார்ப்பதோடு தங்களது கல்வி அறிவை புதிய தலைமுறையினருடன் பகிர்ந்து கொள்ளலாம். பல்வேறு துறைகளில் இரு நாடுகளும் ஹேக்கதான் நிகழ்ச்சிகளை நடத்தலாம். தொழில்திறன் தகுதிகளின் பரஸ்பர அங்கீகாரம் பற்றியும் ஆலோசிக்கலாம்.
டாக்டர் ஜில் பைடனுக்கு மீண்டும் ஒருமுறை எனது மனமார்ந்த நன்றியைத் தெரிவித்துக் கொள்கிறேன். தேசிய அறிவியல் மையத்துக்கும், உங்கள் அனைவருக்கும் எனது நன்றி.
சிறப்பு சேவைகள் மற்றும் கட்டுரைகள்
சென்னை விமான நிலைய சுங்கத்துறையினரால் ரூ.1.70 கோடி மதிப்புள்ள 3.716 கிலோ கிராம் தங்கம் கைப்பற்றப்பட்டது
கொழும்பிலிருந்து சென்னை வந்த பயணிகள் விமானத்தை சுங்கத்துறையினர் சோதனை செய்தபோது, இரண்டு பேரின் பைகளில் ரப்பர் போன்ற பசைக்குள் தங்கத்தை மறைத்து கடத்தி வந்தது தெரியவந்தது. சென்னை மண்ணடியைச் சேர்ந்த தமீம் அன்சாரி முத்தியால்பேட்டையைச் சேர்ந்த சஜிதா யாஸ்மின் ஆகியோரிடமிருந்து ரூ. 72.63 லட்சம் மதிப்புள்ள 1.596 கிலோ கிராம் தங்கம் பறிமுதல் செய்யப்பட்டு இருவரும் கைது செய்யப்பட்டனர்.
மற்றொரு சம்பவத்தில் சென்னை சர்வதேச விமான நிலைய பயணிகள் அறையின் கழிப்பறையில் உரிமை கோரப்படாத பாலீத்தின் பையிலிருந்து ரூ.97.57 லட்சம் மதிப்புள்ள 2.12 கிலோ கிராம் எடையுள்ள தங்கம் கண்டெடுக்கப்பட்டு கைப்பற்றப்பட்டது.
சென்னை சர்வதேச விமான நிலைய சுங்கத்துறையின் முதன்மை ஆணையர் வெளியிட்ட செய்திக்குறிப்பில் இந்த தகவல் தெரிவி்க்கப்பட்டுள்ளது.
---------
(Visitor Counter : 80
மனித வள மேம்பாட்டு அமைச்சகம்
சகோதயா பள்ளிகளின் 26வது தேசிய வருடாந்திர மாநாடு : காணொலி காட்சி மூலம் மத்திய கல்வி அமைச்சர் உரை
சகோதயா பள்ளிகளின் 26வது தேசிய வருடாந்திர மாநாட்டில், மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’ உரையாற்றினார்.
இந்நிகழ்ச்சியில் அவர் பேசியதாவது:
நாட்டை, தற்சார்பாக மாற்றுவது ஒவ்வொரு மக்களின் பொறுப்பு. புதிய கல்வி கொள்கையை அமல்படுத்த, ஆசிரியர்களும், பள்ளி முதல்வர்களும் கடும் முயற்சி மேற்கொள்ள வேண்டும். 21ம் நூற்றாண்டின் புதிய இந்தியா என்ற பிரதமர் திரு நரேந்திர மோடியின் தொலைநோக்கை நனவாக்க ஆசிரியர்களும், பள்ளி முதல்வர்களும் ஒத்துழைப்புடன் செயல் பட வேண்டும்.
இவ்வாறு அமைச்சர் திரு ரமேஷ் பொக்ரியால் ‘நிஷாங்க்’ தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1680049
சுகாதாரம் மற்றும் குடும்ப நலத்துறை அமைச்சகம்
கொவிட் உயிரிழப்பு தொடர்ந்து சரிவு: தினசரி உயிரிழப்பு 100-க்கும் கீழாக குறைந்தது
இந்தியாவில் கொவிட் உயிரிழப்பு கடந்த ஆண்டு அக்டோபரில் இருந்து தொடர்ந்து குறைந்து வருகிறது. கடந்த 24 மணி நேரத்தில் 92 பேர் உயிரிழந்துள்ளனர்.
உயிரிழப்பு வீதம் 1.5  சதவீதத்துக்கும் குறைவாகவே உள்ளது. இது உலகிலேயே மிகக் குறைவு என்பது குறிப்பிடத்தக்கது.
இதுவரை 1.06 கோடி பேர்  குணமடைந்துள்ளனர். கடந்த 24 மணி நேரத்தில் 11,016 பேர் குணமடைந்துள்ளனர். குணமடைந்தோர் வீதம் 97.31 சதவீதமாக உள்ளது.
இன்று காலை 8 மணி வரை, நாட்டில் 82 லட்சம்  சுகாதார பணியாளர்கள் மற்றும் முன்கள பணியாளர்களுக்கு கொவிட்-19 தடுப்பூசி செலுத்தப்பட்டுள்ளது. இரண்டாவது டோஸ் தடுப்பூசி செலுத்துவது நேற்று தொடங்கப்பட்டது.
29வது நாளான நேற்று, 2,96,211 பேருக்கு தடுப்பூசி செலுத்தப்பட்டது. இவர்களில் 23,628 சுகாதார பணியாளர்கள் 2வது டோஸ் தடுப்பூசி போட்டுக் கொண்டனர்.
நாட்டில் கொவிட் சிகிச்சை பெறுபவர்களின் மொத்த எண்ணிக்கை 1.37  லட்சமாக குறைந்துள்ளது.
தினசரி கொவிட் பாதிப்பு, கேரளாவில் தொடர்ந்து அதிகளவில் உள்ளது. கடந்த 24 மணி நேரத்தில் அங்கு 5,471 பேருக்கு தொற்று ஏற்பட்டுள்ளது. இரண்டாவதாக மகாராஷ்டிராவில் 3,611 பேருக்கு பாதிப்பு ஏற்பட்டுள்ளது. தமிழகத்தில் 477 பேருக்கு புதிதாக பாதிப்பு ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697885
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
வீட்டுவசதி மற்றும் நகர்ப்புற விவகாரங்கள் துறை அமைச்சகமும் ஈஷா அறக்கட்டளையும் இணைந்து ஆன்மிக குருவுடன் நேரடி இணையவழி பயிலரங்கு ஏற்பாடு.
நம் ஒவ்வொருவருக்குள்ளும் தூய்மைக்கான ஒரு போர்வீரன் இருக்கிறான் என்று ஸ்ரீசத்குரு கூறினார். ``துடைப்பம் என்பது இந்தியாவை சுத்தம் செய்யும் பொருள் மட்டுமல்ல. நமது நகரங்களை சுத்தமாக வைத்துக் கொள்வதில் நமது குடிமக்களை தீவிரமாகப் பங்கேற்கச் செய்யும் அம்சமாகவும் உள்ளது'' என்றும் அவர் கூறினார். ``சவால்மிகுந்த நேரத்தில் சத்குருவுடன் தூய்மைப் பணிப் போர் வீரர்கள்' என்ற தலைப்பில் ஈஷா அறக்கட்டளையுடன் இணைந்து வீட்டுவசதி மற்றும் நகர்ப்புற விவகாரங்கள் துறை அமைச்சகம் ஏற்பாடு செய்த நேரடி இணையவழி பயிலரங்கில் பேசிய ஸ்ரீசத்குரு, இந்தக் கருத்தைத் தெரிவித்தார். சுமார் ஒரு மணி நேரம் நடந்த இந்த பயிலரங்கில், மாவட்ட ஆட்சியர்கள் மற்றும் உஜ்ஜெயின், சூரத், கிழக்கு டெல்லி, ஆக்ரா, மதுரை மாநகர ஆணையாளர்கள் பங்கேற்றனர். இப்போதைய நெருக்கடியை எதிர்கொள்வது தொடர்பான வலுவான சிந்தனைகளை சத்குரு வழங்கினார்.
கோவிட் தாக்குதலுக்கு எதிராக முன்களத்தில் நின்று செயல்பட்டு வரும் முதன்மையானவர்களாக உள்ள தூய்மைப் பணியாளர்களுக்காக அர்ப்பணிக்கப்பட்ட இந்த நிகழ்ச்சியை வீட்டுவசதி மற்றும் நகர்ப்புற விவகாரங்கள் துறை அமைச்சகத்தின் செயலாளர் திரு துர்கா சங்கர் மிஸ்ரா ஒருங்கிணைப்பு செய்து நடத்தினார். தூய்மைப் பணியாளர்களின் கேள்விகளுக்கும் ஆன்மிக குரு பதில்கள் அளித்தார்.
(Visitor Counter : 132
மனித வள மேம்பாட்டு அமைச்சகம்
மாணவர்களின் வேலைவாய்ப்பை அதிகரிக்க தொழிற்பயிற்சிக் கல்வி
அரசியல் சட்டத்தில் கல்வி பொதுப்பட்டியலில் இருப்பதால், பெரும்பாலான பள்ளிகள் சம்பந்தப்பட்ட மாநில மற்றும் யூனியன் பிரதேச அரசுகளின் கண்காணிப்பில் உள்ளன. இந்நிலையில் 2021 – 22 ஆம் ஆண்டிலிருந்து மத்திய அரசு நிதியுதவியுடனான ‘சமாக்ர சிக்ஷா’ எனும் முழுமையான கல்வித் திட்டத்தின்கீழ், தொழிற்பயிற்சிக் கல்வி அறிமுகம் செய்யப்பட்டுள்ளது.
2021-22-ல் மொத்தம் 136 மாதிரிப் பள்ளிகளும், 241 குடிசைப் பகுதி பள்ளிகளும் ஒப்புதல் பெற்றுள்ளன. இவற்றில் மாதிரிப் பள்ளிகளின் தொழிற்பயிற்சிக்கான உள்கட்டமைப்பு அருகே உள்ள குடிசைப் பகுதி பள்ளிகளுக்கு தொழிற்பயிற்சி அளிக்க பயன்படுத்தப்படும்.
மாநிலங்களவையில் இன்று கல்வித்துறை இணையமைச்சர் டாக்டர் சுபாஷ் சர்க்கார் எழுத்து மூலம் அளித்த பதிலில் இதனைத் தெரிவித்துள்ளார்.
••••••••••••••••
(Visitor Counter : 70
அறிவியல் மற்றும் தொழில்நுட்பத்துறை
பொது முடக்கத்துக்கு இடையே, ஆய்வு மேம்பாடு, தொழில்நுட்பங்கள் மற்றும் பொருள்கள் மூலம் கொவிட் 19 பெருந்தொற்றை எதிர்கொள்ள ஸ்ரீ சித்திரத் திருநாள் மருத்துவ அறிவியல் மற்றும் தொழில்நுட்ப நிறுவனம் தயாராக உள்ளது.
இந்திய அரசின் அறிவியல் மற்றும் தொழில்நுட்பத் துறையின் கீழ் இயங்கும் தேசிய முக்கியத்துவம் பெற்ற அமைப்பான ஸ்ரீ சித்ரத் திருநாள் மருத்துவ அறிவியல் மற்றும் தொழில்நுட்ப நிறுவனம் , ஆராய்ச்சி - தொழில்நுட்பங்கள் மற்றும் புதுமைகள் மூலம் இந்தியாவின் கொவிட் 19க்கு எதிரான போரில், தற்போதைய தேவைகளைப் பூர்த்தி செய்து தனித்து விளங்குகிறது.
தேசிய பொதுமுடக்கத்துக்கு மிகவும் முன்பாகவே வெளிநாட்டில் இருந்து திரும்பிய மருத்துவர் ஒருவருக்கு கொவிட் - 19 பாதிப்பு உறுதியானதால், பல பணியாளர்களை இந்த நிறுவனம் தனிமைப்படுத்தி இருந்தாலும், நோய்களைக் கட்டுப்படுத்துவதில் முக்கிய பங்காற்றக்கூடிய பல தொழில்நுட்பங்களையும் பொருள்களையும் உருவாக்கி வெளிக்கொண்டு வந்து ஸ்ரீ சித்ரத் திருநாள் மருத்துவ அறிவியல் மற்றும் தொழில்நுட்ப நிறுவனம் தேவைக்கேற்ப எழுந்து நிற்கிறது. மூன்றே வாரங்களில் தயாரிக்கப்பட்ட கொவிட் -19 உறுதிப்படுத்தும் பரிசோதனைக் கருவி, துரித பரிசோதனைக்கான இந்தியாவின் அவசரத் தேவையை பூர்த்தி செய்யலாம். முகக்கவசம், தலை உறை மற்றும் முகப் பாதுகாப்பு கவசங்கள் ஆகியவற்றைத் தூய்மைபடுத்துவதற்கு சுகாதாரப் பணியாளர்களால் மருத்துவமனைகளிலும் பொது இடங்களிலும் உபயோகப்படுத்தப்படும் புற ஊதா அடிப்படையிலான முகக்கவச சேகரிப்புத் தொட்டி, பாதிக்கப்பட்ட சுவாசக் கசிவுகளின் பாதுகாப்பான மேலாண்மைக்காக, சுவாச திரவம் மற்றும் இதர உடல் திரவங்களை திடப்படுத்துதல் மற்றும் கிருமி நீக்கலுக்கான சிறப்பான உறிஞ்சும் தன்மை உள்ள பொருள், மற்றும் கொவிட் -19 நோயளிகளை பரிசோதிப்பதற்காக கிருமி நீக்கம் செய்யப்பட்ட தடுப்புப் பரிசோதனை அறை ஆகியவை மற்ற ஆராய்ச்சி மேம்பாட்டுப் பணிகளாகும்.
கொவிட் - 19ஐ பத்தே நிமிடத்தில் உறுதிப்படுத்தும் பரிசோதனைக் கருவி, மாதிரி எடுப்பது முதல் முடிவு வருவது வரை  அனைத்தையும் இரண்டு மணி நேரத்துக்குள்ளாகவே சொல்லிவிடும். இந்த வகையில் உலகத்தின் முதல் ஒரு சிலவற்றில் இதுவும் ஒன்று. மாதிரிகளின் துரிதப் பரிசோதனையைக் குறைந்த விலையில் செய்ய அனுமதிக்கும் இந்தக் கருவியில், ஒரே அடுக்கில் ஒரே கருவியில் மொத்தம் 30 மாதிரிகளைப் பரிசோதனை செய்யலாம்.
முகக்கவசங்கள் போன்ற உபயோகப்படுத்தப்பட்ட பொருள்களைத் தூய்மைப்படுத்துவதன் மூலம், குறிப்பாக மருத்துவமனைகளில் தொற்று சங்கிலியைச் சிதைப்பதற்கு, சித்ரா புற ஊதா சார்ந்த முகக்கவச சேகரிப்புத் தொட்டி உதவும்.
குடியரசுத் தலைவர் செயலகம்
திரு. வெங்கடராமன் பிறந்த தினத்தை முன்னிட்டு குடியரசுத் தலைவர் மலர் மரியாதை செலுத்தினார்.
முன்னாள் குடியரசுத் தலைவர் திரு. வெங்கடராமன் பிறந்த தினத்தை முன்னிட்டு குடியரசுத் தலைவர் திரு. ராம் நாத் கோவிந்த் இன்று குடியரசுத் தலைவர் மாளிகையில் அவருக்கு மலர் மரியாதை செலுத்தினார்.
குடியரசுத் தலைவர் மாளிகையில் அமைந்துள்ள திரு. வெங்கடராமன் உருவப்படத்திற்கு குடியரசுத் தலைவர், திரு. வெங்கடராமன் குடும்ப உறுபினர்கள் மற்றும் குடியரசுத் தலைவர் மாளிகையில் உள்ள அலுவலர்கள் மற்றும் பணியாளர்கள் மலர் மரியாதை செலுத்தினர்.
பெட்ரோலியம் மற்றம் இயற்கை எரிவாயு அமைச்சகம்
வளர்ந்து வரும் பொருளாதாரத்திற்கு இந்தியா முன்னுதாரணமாகத் திகழ்கிறது: திரு தர்மேந்திர பிரதான்
21 ஆம் நூற்றாண்டில் இந்தியா, தன்னிறைவு அடையவும், உலகத்தின் தேவையைப் பூர்த்தி செய்யவும் தேவையான முயற்சிகள் மேற்கொள்ளப்பட்டு வருகின்றன
இந்தியாவை தன்னிறைவடையச் செய்து, செழிப்பாக்க அனைத்து குடி மக்களும் பாடுபட வேண்டும் என்று மத்திய பெட்ரோலியம் மற்றும் இயற்கை எரிவாயு துறை அமைச்சர் திரு தர்மேந்திர பிரதான் கேட்டுக்கொண்டுள்ளார்.
ஆத்மநிர்பார் பாரத் கட்டமைப்பு என்ற தலைப்பில் பஞ்சாப் ஹரியானா டில்லி வர்த்தகக் கூட்டமைப்பு இன்று ஏற்பாடு செய்திருந்த கருத்தரங்கில் கலந்து கொண்டு பேசிய அமைச்சர், வளர்ந்து வரும் பொருளாதாரத்திற்கு இந்தியா முன்னுதாரணமாகத் திகழ்கிறது என்று கூறினார்.
இந்தியாவில் தயாரிப்புத் துறையை மேலும் வலுப்படுத்தும் நோக்கத்தில் அரசு பல்வேறு நலத்திட்டங்களை மேற்கொண்டு வருவதாகக் கூறிய அவர், 21 ஆம் நூற்றாண்டில் இந்தியா, தன்னிறைவு அடையவும், உலகத்தின் தேவையைப் பூர்த்தி செய்யும் வகையில் வளர்ச்சி அடையவும், அரசு பல்வேறு திட்டங்களைச் செயல்படுத்தி வருவதாகவும், அதற்கு அனைவரும் ஒத்துழைப்பு அளிக்க வேண்டும் என்றும் கேட்டுக் கொண்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1662453
-----
(Visitor Counter : 73
வணிகம் மற்றும் தொழில்துறை அமைச்சகம்
மணிப்பூர் மாநிலத்தின் மேலதிக வளர்ச்சிக்கு தொழில் நிறுவனங்களுக்கு மத்திய வர்த்தகம் மற்றும் தொழில்துறை அமைச்சர் பியூஷ் கோயல் உறுதி
மத்திய வர்த்தகம் மற்றும் தொழில், நுகர்வோர் விவகாரம், உணவு மற்றும் பொது விநியோகம், ஜவுளித்துறை அமைச்சர் திரு பியூஷ் கோயல், மணிப்பூர் மாநிலத்தின் மேலதிக வளர்ச்சிக்கு, அம்மாநில தொழில் நிறுவனங்களுக்கு உறுதியளித்தார்.
இம்பாலில் சனிக்கிழமை இரவு தொழில், வர்த்தகத்துறைகளைச் சேர்ந்த பல்வேறு நிறுவனங்களின் பிரதிநிதிகளுடன் கலந்துரையாடிய மத்திய அமைச்சர், இந்தியாவின் வளர்ச்சி, மணிப்பூரின் வளர்ச்சி இல்லாமல் முழுமையடையாது என்றார். தொழில், வர்த்தகம் ஆகிய துறைகளில் இந்தத் தொலைதூர மாநிலத்தின் பெரிய சவால்கள் குறித்து மத்திய அரசு அறிந்துள்ளதாக அவர் கூறினார்.
வடகிழக்கு தொழில் மேம்பாட்டு திட்டம், ஒருங்கிணைந்த மேம்பாட்டு தொழில்திட்டங்களுக்கு அனுமதி உள்பட பிராந்தியத்தில் தொழில், வர்த்தகம் வளர்ச்சியடைய சிறப்பு உள்கட்டமைப்பு வளர்ச்சி திட்டங்களுக்கு முன்முயற்சி எடுத்துள்ளதுடன், மேலும் பல்வேறு முயற்சிகளும் மேற்கொள்ளப்பட்டுள்ளதாக மத்திய அமைச்சர் தெரிவித்தார். எனினும், தொழில், வர்த்தகம் ஆகியவை இந்தப்பிராந்தியத்தில் வளர்ச்சியடைய, ஒருங்கிணைப்பு மற்றும் ஒத்துழைப்பு மிகவும் அவசியம் என்று வலியுறுத்தினார். தொழில் நிறுவனங்கள், கூட்டுறவு மற்றும் புதிய தொழில்முனைவோருக்கு ஆதரவளித்து, வளர்ச்சிக்கு வழிகாண உதவ வேண்டும் என்று அவர் கேட்டுக்கொண்டார்.
வடகிழக்கு மாநிலங்கள் ஒவ்வொரு விஷயத்துக்கும் தில்லியையோ, கொல்கத்தாவையோ நாடி வராமல், தங்களது சொந்த அடையாளத்துடன் தங்கள் நலனைக்காத்துக் கொள்ள வேண்டும் என்று அவர் அறிவுறுத்தினார். தமது அமைச்சகம், அனைத்தையும் ஆன்லைனில் கொண்டு வந்து, வெளிப்படைத் தன்மையை ஏற்படுத்தியுள்ளதாக அவர் கூறினார். மியான்மர் மற்றும் ஆசியான் நாடுகளின் நுழைவு வாயிலாக மணிப்பூர் மாநிலம் திகழ்வதால், தடையற்ற வர்த்தக ஒப்பந்தத்தின் பலன்கள் மாநிலத்துக்கு கிடைக்கச் செய்ய அமைச்சகம் தேவையான இயன்ற அனைத்தையும் செய்யும் என மத்திய அமைச்சர் உறுதியளித்தார்.
மேலும் கூடுதல் விவரங்களுக்கு ஆங்கில செய்திக்குறிப்பை பார்க்கவும்: https://www.pib.gov.in/PressReleasePage.aspx?PRID=1773660
சுற்றுச்சூழல் மற்றும் வனத்துறை அமைச்சகம்
“நாட்டின் மக்கள் தொகை லாப ஈவினை அடைவதற்கு பசுமைத் திறன் மேம்பாட்டுத் திட்டம்  பெரிதும் உதவும்: 2021 வாக்கில் ஜிஎஸ்டிபி மூலம் ஐந்து லட்சம் பேர் பயனடைவார்கள்”: டாக்டர் ஹர்ஷ் வர்தன்
நாட்டின் மக்கள் தொகை லாப ஈவினை அடைவதற்கு பசுமைத் திறன் மேம்பாட்டுத் திட்டம்  பெரிதும் உதவும் என்று வலியுறுத்திய மத்திய சுற்றுச்சூழல், வனம், பருவநிலை மாற்றம் துறை அமைச்சர் டாக்டர் ஹர்ஷ் வர்தன், சுற்றுச்சூழல் துறையில் திறன் இடைவெளியை நிரப்புவதையும், எண்பதாயிரம் பேருக்கு பசுமைத் திறன் பயிற்சி அளிப்பதையும் ஜிஎஸ்டிபி நோக்கமாக கொண்டது என்றார். புதுதில்லியில் இன்று  அமைச்சக வளாகத்தில் ஜிஎஸ்டிபி மொபைல் செயலியை தொடங்கி வைத்து அவர் பேசினார். இத்திட்டத்தின்கீழ் முப்பதுக்கும் மேற்பட்ட பயிற்சித் திட்டங்கள் அடையாளம் காணப்பட்டுள்ளதாகவும், நாடெங்கிலும் உள்ள 84 நிறுவனங்களில் இப்பயிற்சி அளிக்கப்படும் என்றும் தெரிவித்தார். இத்தகைய முயற்சிகள் பிரதமர் திரு நரேந்திர மோடியின் நெடுநோக்கான இளைஞர்களுக்கு திறன் அளிப்பதை நிறைவு செய்ய உதவும் என்றார். சுற்றுச்சூழலை பாதுகாக்கவேண்டும் என்ற தீர்மானத்திற்கும், இந்த முயற்சி வலுசேர்க்கும் என்றும் அவர் கூறினார்.
ஜிஎஸ்டிபி –ன்கீழ் வேலை பெறுவோர் எண்ணிக்கை அடுத்த ஆண்டு 2.25 லட்சமாக உயர்த்தப்படும் என்றும், 2021ல் அது ஐந்து லட்சமாக இருக்கும் என்றும் அமைச்சர் தெரிவித்தார். இந்தியாவின் இளைஞர்களுக்கு திறன் அளிப்பதும், நாட்டில் பயிற்சி பெற்ற பணியாளர்கள் கிடைப்பதை உயர்த்துவதும், ஜிஎஸ்டிபி-ன் நோக்கமாகும் என்று டாக்டர் ஹர்ஷ் வர்தன் கூறினார்.
இத்திட்டத்தின்கீழ் முன்னோடிப் பயிற்சி பெற்றவர்களை கொல்கத்தாவில் சமீபத்தில் இந்திய தாவரவியல் ஆய்வு நிறுவனம், இந்திய விலங்கியல் ஆய்வு நிறுவனம் ஆகியவற்றுக்குச் சென்றபோது, சந்தித்து பேசியதை அமைச்சர் நினைவுகூர்ந்தார். இந்த பயிற்சியை பெற்றவர்கள் மட்டுமன்றி இந்தத் திறன் பயிற்சியை அளித்தவர்களும் மிகவும் உற்சாகத்துடன் காணப்பட்டதாக டாக்டர் ஹர்ஷ் வர்தன் தெரிவித்தார். இந்தத் திட்டம் அவ்வப்போது மாற்றியமைக்கப்பட்டு வலுப்படுத்தப்படும் என்றும் அவர் கூறினார்.
மேலும் விவரங்களுக்கு www.pib.nic.in என்ற வலைதளத்தைப் பார்க்கவும்.
============
(Visitor Counter : 82
தகவல் மற்றும் ஒலிபரப்பு அமைச்சகம்
பத்து நாள் இந்திய பனோரமா திரைப்பட விழா: நாளை தொடங்குகிறது
நாளை புதுதில்லியில் தொடங்க உள்ள 2019-ஆம் ஆண்டுக்கான இந்திய பனோரமா திரைப்பட விழா ஜனவரி 4 முதல் 13 வரை நடைபெற உள்ளது. மத்திய தகவல் மற்றும் ஒலிபரப்பு அமைச்சகத்தின் திரைப்பட விழாக்கள் இயக்குனரகம் இந்த விழாவிற்கு ஏற்பாடு செய்துள்ளது.
மத்திய தகவல் மற்றும் ஒலிபரப்பு அமைச்சகத்தின் செயலர் திரு. அமித் காரே விழாவை துவக்கிவைக்க உள்ளார். 49-வது இந்திய சர்வதேச திரைப்பட விழாவில் இந்திய பனோரமா பிரிவில் தெரிவு செய்யப்பட்ட அனைத்து திரைப்படங்களும் இவ்விழாவில் திரையிடப்படும். 26 முழு நீளத் திரைப்படங்களும், 21 கதை சாரா திரைப்படங்களும் திரையிடப்படும்.
திரு ரா. செழியன் இயக்கத்தில் டுலெட், திரு மாரி செல்வராஜ் இயக்கத்தில் பரியேறும் பெருமாள், திருமிகு பிரியா கிருஷ்ணசாமி இயக்கத்தில் பாரம் ஆகிய தமிழ் திரைப்படங்கள் இவ்விழாவில் திரையிடப்படும்.
மத்திய பணியாளர் தேர்வாணையம்
சிவில் சர்வீஸ் தேர்வுகள் - 2019 தேர்வர்களுக்கான ஆளுமைத்திறன் தேர்வு, 20 ஜூலை 2020 முதல் நடைபெறும்.
கோவிட்-19 காரணமாக நிலவும் சூழ்நிலைகள் குறித்துp பரிசீலனை செய்வதற்காக சிறப்புk கூட்டம் ஒன்றை மத்திய பணியாளர் தேர்வு ஆணையம்  இன்று நடத்தியது. மத்திய அரசும் பல்வேறு மாநிலங்களும் அறிவித்துள்ள பொதுமுடக்கம் நீக்கப்படுதல் மற்றும் தளர்வுகள் ஆகியவற்றைக் கருத்தில் கொண்டு தேர்வுகள்/ நியமனத் தேர்வுகள் ஆகியவற்றுக்கான திருத்தியமைக்கப்பட்ட அட்டவணையை வெளியிட ஆணையம் முடிவு செய்துள்ளது. தேர்வுகள் நேர்முகத்தேர்வுகள் இவை பற்றிய திருத்தியமைக்கப்பட்ட அட்டவணை விவரங்கள், யுபிஎஸ்சி இணையதளத்தில் வெளியிடப்பட்டுள்ளது. சிவில் சர்வீஸ் தேர்வு, 2019 எழுதிய, எஞ்சியுள்ள தேர்வர்களுக்கான ஆளுமைத்திறன் தேர்வுகள் 20 ஜூலை 2020 முதல் நடைபெறும். தேர்வர்களுக்கு தனித்தனியாகவும் தகவல் தெரிவிக்கப்படும்.
ஊழியர் சேமநல நிதி அமைப்புக்கான EO/AO பதவிகளுக்கான நியமனத் தேர்வுகள் இந்த ஆண்டு அக்டோபர் மாதம் 4 ஆம் தேதி நடைபெறுவதாக முன்னர் அறிவிக்கப்பட்டிருந்தது. இது ஒத்திவைக்கப்பட்டுள்ளது. இந்த நியமனத் தேர்வுக்கான புதிய தேதி ஆணையத்தின் இணையதளத்தில் 2021 தேர்வுகள்/ நியமனத் தேர்வுகள் ஆகியவற்றுக்கான அட்டவணை வெளியிடப்படும் போது சேர்த்து வெளியிடப்படும்.
(Visitor Counter : 157
மத்திய அமைச்சரவை
இந்தியாவின் போட்டி ஆணையத்திற்கும், மொரீசியஸின் போட்டி ஆணையத்திற்கும் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல் அளித்துள்ளது
ஏகபோகத்திற்கு எதிரான சட்டம் மற்றும் கொள்கையை மேம்படுத்துவதற்கும், வலுப்படுத்துவதற்குமான ஒத்துழைப்பு தொடர்பான இந்தியாவின் போட்டி ஆணையத்திற்கும், மொரீசியஸின் போட்டி ஆணையத்திற்கும் இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
சர்வதேச வர்த்தகத்தை பாதிக்கும் போட்டிக்கு எதிரான கட்டுப்பாடுகளுக்குத் தீர்வு காண்பதும், இந்திய போட்டி ஆணையத்தால் போட்டிச்சட்டம் 2002-ன் அமலாக்கத்தை மேம்படுத்தவும், போட்டிக் கொள்கை பற்றிய புரிதலை அதிகப்படுத்தவும், திறன் கட்டமைப்புக்கும், தூதரக ரீதியிலான பயன்களைக் கொண்டு வரவும் இந்த ஒப்பந்தம் பயன்படும் என்று எதிர்பார்க்கப்படுகிறது.
•••••••••••••••••
(
மனித வள மேம்பாட்டு அமைச்சகம்
2019-20-ஆம் ஆண்டுக்கான அகில இந்திய உயர்கல்வி ஆய்வறிக்கை வெளியீடு
மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’, 2019-20 ஆம் ஆண்டுக்கான அகில இந்திய உயர்கல்வி ஆய்வின் அறிக்கையை வெளியிட இன்று அனுமதி அளித்தார்.
நாட்டில் உயர்கல்வியின் தற்போதைய நிலவரம் மீதான முக்கிய செயல்திறன் குறியீடுகள் இந்த அறிக்கையில் இடம்பெற்றுள்ளன.
2015-16 முதல் 2019-20 வரையிலான ஐந்து ஆண்டுகளில் மாணவர்களின் சேர்க்கை 11.4% வளர்ச்சியடைந்திருப்பதாக திரு பொக்ரியால் குறிப்பிட்டார்.இந்தக் காலக்கட்டத்தில் உயர்கல்வியில் சேர்ந்த மாணவிகளின் எண்ணிக்கை 18.2% அதிகரித்தது.
இந்த அறிக்கை குறித்துப் பேசிய மத்திய கல்வி இணை அமைச்சர் திரு சஞ்சய் தோத்ரே, “நாட்டில் உயர் கல்வித்துறையில் பிரதமர் திரு நரேந்திர மோடி மேற்கொண்ட கொள்கைகளின் வெற்றியாக இந்த அறிக்கையில் வெளியிடப்பட்டுள்ள தகவல்கள் அமைந்துள்ளன. நம் நாட்டில் உயர்கல்வித் துறையின் நிலையை மேம்படுத்த கொள்கை வடிவமைப்பாளர்களுக்கு இந்த அறிக்கை உதவிகரமாக இருக்கும் என்று நான் நம்புகிறேன்”, என்று கூறினார்.
2019-20 ஆம் ஆண்டுக்கான அகில இந்திய உயர்கல்வி ஆய்வின் அறிக்கையில் குறிப்பிடப்பட்டுள்ள முக்கிய அம்சங்கள்:
1. கடந்த 2018-19 ஆம் ஆண்டு 3.74 கோடியாக இருந்த மொத்த மாணவர் சேர்க்கை, 2019-20ஆம் ஆண்டில் 3.85 கோடியாக அதிகரித்து, 11.36 லட்சமாக  வளர்ச்சி அடைந்துள்ளது. 2014-15-ஆம் ஆண்டில் மொத்த மாணவர் சேர்க்கை 3.42 கோடியாக இருந்தது.
2. ஒட்டுமொத்த உயர் கல்வி சேர்க்கை விகிதம், 2019-20 ஆம் ஆண்டில் 27.1%ஆக உள்ளது. இது கடந்த 2018-19 ஆம் ஆண்டில் 26.3%ஆகவும், 2014-15 ஆம் ஆண்டில் 24.3%ஆகவும் இருந்தது.
3. பாலின சமநிலை குறியீட்டின்படி உயர் கல்வித்துறையை அணுகுவதில் ஆண்களை விட பெண்கள் அதிக எண்ணிக்கையில் இடம்பெற்றிருந்தனர். 2018-19-ஆம் ஆண்டு 1.00 ஆக இருந்த இந்தக் குறியீடு, 2019-20-ஆம் ஆண்டில் 1.01 ஆக அதிகரித்தது.
4. 2019-20 ஆம் ஆண்டில், உயர் கல்வியில் மாணவர்கள்-ஆசிரியர் விகிதாச்சாரம் 26 ஆக இருந்தது.
5. 2019-20-ஆம் ஆண்டில்:
பல்கலைக்கழகங்கள்: 1,043 ; கல்லூரிகள்: 42,343 ; தனித்து இயங்கும் நிறுவனங்கள்: 11,779 
6. இளங்கலை மற்றும் முதுகலை படிப்புகளில் 3.38 கோடி மாணவர்கள் சேர்ந்தனர். இவர்களில் 85 சதவீதத்தினர் , மனித வளம், அறிவியல், வணிகவியல், பொறியியல் மற்றும் தொழில்நுட்பம், மருத்துவ அறிவியல் மற்றும் தகவல் தொழில்நுட்பம் மற்றும் கணினி சார்ந்த படிப்புகளில் இணைந்தனர்.
7. கடந்த 2014-15-ஆம் ஆண்டில் 1.17 லட்சமாக இருந்த முனைவர் பட்டப்படிப்பு பயிலும் மாணவர்களின் எண்ணிக்கை 2019-20-ஆம் ஆண்டில் 2.03 லட்சமாக உயர்ந்தது.
8. மொத்த ஆசிரியர்களின் எண்ணிக்கை 15,03,156 ஆகும். இவர்களில் ஆண்கள் 57.5%, பெண்கள் 42.5%.
முழுமையான ஆய்வறிக்கையைக் காண:https://www.education. gov.in/ sites/upload_files/mhrd/files/statistics-new/aishe_eng.pdf
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1725914
-------
(Visitor Counter : 584
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்
நாடு தழுவிய தடுப்பூசித் திட்டத்தின் கீழ் இதுவரை 63.43 கோடி கொவிட் தடுப்பூசிகள் போடப்பட்டுள்ளன.
கடந்த 24 மணி நேரத்தில் 42,909 பேர் புதிதாகப் பாதிக்கப்பட்டுள்ளனர்.
நாட்டில் ஏற்பட்டுள்ள மொத்த பாதிப்பில் தற்போது சிகிச்சை பெறுபவர்களின் விழுக்காடு 1.15%.
இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 3,76,324 ஆகும்.
குணமடைந்தவர்களின் விழுக்காடு 97.51%.
கடந்த 24 மணி நேரத்தில் 34,763 பேர் குணமடைந்துள்ளனர். இதுவரை மொத்தம் 3,19,23,405 பேர் குணமடைந்துள்ளனர்.
வாராந்திர தொற்று உறுதி விழுக்காடு  65 நாட்களாக 3 விழுக்காடுக்கும் குறைவாக உள்ளது.
தினசரி தொற்று உறுதி வீதம் -மாகப் பதிவாகியுள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 52.01 கோடியாக அதிகரித்துள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1750301